આ ગાળામાં પાણીમાં રહેતા અનેક જીવોમાંના અમુક સહજ વૃત્તિથી પ્રેરાઇને પાણીની બહાર જીવવાની મથામણ કરવા અને અનુકુલન સાધવા માંડ્યા હતા જેમાંના અમુક આજે પણ ઉભયજીવી તરીકે ઓળખાય છે. આ જીવોમાંના અમુક જીવોએ ધીમે ધીમે સંપૂર્ણ પણે જમીન પર રહેવાલાયક શારીરિક અનુકુલન સાધીને પોતાની શરીર-રચનામાં જરૂરી ફેરફારો કરી લીધેલા. આ જીવ સૃષ્ટિ જેમ જેમ વિકસતી ગઇ તેમતેમ જીવ વૈવિધ્ય પણ પાંગરતુ ગયું. આજથી, એટલે કે અંદાજે ૩૦૦૦ લાખ વર્ષો પૂર્વે આ પૃથ્વી પર સરિસૃપોની વિવિધ જાતીઓ અસ્તિત્વમાં આવી. ત્યાર બાદ એટલે કે ડાયનોસોરનો નાશ થયા બાદ અંદાજે ૩૬૦ લાખ વર્ષો પૂર્વે ગરોળીઓ જેવા જીવોમાંથી પરિવર્તિત થઇને સર્પોના નાના સમુહો અસ્તિત્વમાં આવ્યા.